text: Truet på livet, mens hun var i X-Faktor
  11 oktober 2012 kl. 13.05
  En 17-årig pige fra Nordals blev truet på livet gennem flere måneder, mens hun deltog i tv-programmet X-Faktor. Det forklarede hun i dag i retten i Sønderborg.
  Pigen afgav forklaring for sin rolle i en omfattende narkosag, hvor hendes eks-kæreste, som er 25 år, og hans lillebror bl.a. er tiltalt for at have smuglet 2,6 kg kokain ind i landet. 
  - Han var sød og flink, da jeg lærte ham at kende. Men det gik hurtigt ned ad bakke, og siden har jeg ikke kunnet komme fri af hans kløer, forklarede hun i retten, skriver jv.dk.
  
  Trusler
  Den 25-årige mand er også tiltalt for at have truet pigen med at slå hende ihjel - eller køre hende ud i en skov, binde hende og banke hende i to dage. Ifølge pigen har han også truet med "at gøre noget slemt ved hendes mor og brødre", skriver jv.dk.
  Pigen deltog i X-Faktor, mens hun kom sammen med den 25-årige. Men hun turde ikke fortælle om truslerne til nogen. Ikke engang hendes mor fik noget at vide. 
  Der er berammet domsafsigelse i narkosagen den 26. oktober.
  